झलोन तालाब में अवैध कब्जा कर बना लिए मकान
भास्कर संवाददाता | तेंदूखेड़ा/झलोन
झलोन तालाब में अधिकारियों की अनदेखी से लोगों ने अवैध कब्जा कर मकान बना लिए है। यहां पर कई एकड़ भूमि में लोग सालों से धान, गेहूं की फसल बोकर किसानी कर रहे हैं। साथ ही तालाब की भूमि पर अवैध खदान लगाकर पत्थरों का व्यापार किया जा रहा है।
जिससे तालाब की गहराई कम होती जा रही है। साथ ही तालाब में पानी का भराव कम हो गया है। जिससे किसानों को अपने खेतों की सिंचाई करने के लिए पर्याप्त पानी नही मिल पा रहा है। ग्राम के लोग शिकायत करते हैं लेकिन आज तक कब्जा करने वाले लोगों के उपर किसी प्रकार की कार्रवाई नहीं की जा रही है। शासन ने ग्राम झलोन में तीन ग्राम जिनमें मगदुपुरा, गुंहची एव झलोन के किसानों की फसलों की सिंचाई के लिए तालाब का निर्माण कराया था लेकिन किसानों को सिंचाई के लिए पर्याप्त पानी तो नहीं मिल पा रहा है। दबंगों ने तालाब की जमीन पर कब्जा कर फसले बोने लगे साथ ही मकान तथा पत्थर की खदाने चलाने लगे हैं। ग्राम मगदूपुरा के जवाहर पटेल, भरत, केसर साहू, मुकेश साहू, झलोन के जयकुमार जैन, मुकेश जैन ने बताया कि तालाब में अतिक्रमण होने से ग्राम के मवेशियों को पीने के पानी की समस्या खड़ी हो जाती है। साथ ही मवेशियों को तालाब किनारे चारा भी नहीं मिल पा रहा है। ग्रामीणों ने जल्द से जल्द तालाब से अतिक्रमण हटाने की मांग की है।
इस संबंध में सिंचाई विभाग के ईई आरसी तिवारी का कहना है कि झलोन के तालाब में अतिक्रमण का मैं स्वयं निरीक्षण करूंगा। यदि अतिक्रमण मिलता है तो तत्काल अतिक्रमण हटाने की कार्रवाई की जाएगी।
hin_Deva bho_Deva hin_Deva hin_Deva hin_Deva